b'\n_START_ARTICLE_\nIlustracija\n_START_PARAGRAPH_\nIlustracija je predstavitvena slikovna forma, narejena v risbi, sliki, fotografiji ali kateri drugi umetni\xc5\xa1ki tehniki, z namenom, da prika\xc5\xbee in razlo\xc5\xbei \xc4\x8dutne informacije (na primer slikovna razlaga zgodbe, \xc4\x8dlanka v \xc4\x8dasopisu, pesmi, ...) skozi grafi\xc4\x8dno reprezentacijo.\n_START_SECTION_\nZgodnje oblike\n_START_PARAGRAPH_\nPrvi zametki ilustracij segajo v prazgodovino: jamsko slikarstvo. Pred iznajdbo tiska so bile vse knji\xc5\xbene ilustracije narejene ro\xc4\x8dno. Ilustracija kot grafika je bila na Kitajskem in Japonskem poznana vse od 8. stoletja, v obliki lesoreza, ki je spremljal dolo\xc4\x8deno besedilo.\n_START_SECTION_\nOd 15. do 18. stoletja\n_START_PARAGRAPH_\nV 15. stoletju je postal lesorez stalnica za knji\xc5\xbeno ilustracijo. V 16. in 17. stoletju sta postala vodilna grafi\xc4\x8dna postopka za knji\xc5\xbeno ilustracijo gravura in jedkanje (jedkanice). Konec 18. stoletja je litografija omogo\xc4\x8dila \xc5\xa1e bolj\xc5\xa1e reprodukcije ilustracij. V tem obdobju je bil najvidnej\xc5\xa1i ilustrator Angle\xc5\xbe William Blake, ki je svoje ilustracije izdeloval prete\xc5\xbeno v mediju globokega tiska - jedkanice.\n_START_SECTION_\nOd za\xc4\x8detka do srede 19. stoletja\n_START_PARAGRAPH_\nPomembnej\xc5\xa1i ustvarjalci zgodnjega 19. stoletja so bili John Leech, George Cruikshank, ilustrator Dickensovih del Hablot Knight Browne in Honor\xc3\xa9 Daumier v Franciji. Ilustratorji so \xc5\xbeeleli delati predvsem za satiri\xc4\x8dne liste, vendar je bilo splo\xc5\xa1no zanimanje usmerjeno bolj za ilustracije - risbe zna\xc4\x8dajev, ki so zajemale ali karikirale socialne tipe in razrede; lep primer take ilustracije je nekoliko starej\xc5\xa1a ilustracija Willama Hogartha iz leta 1751: Beer Street and Gin Lane - Ulica piva in stezica Gina, ena bogata, druga revna - glede na vrsto alkoholne pija\xc4\x8de, ki jo pijejo tamkaj \xc5\xbeive\xc4\x8di ljudje. Angle\xc5\xa1ki humoristi\xc4\x8dni list Punch, ustanovljen 1841 kot nadaljevanje predhodnega uspe\xc5\xa1nega Cruikshankovega Komi\xc4\x8dnega Almanaha (1827-1840), je ustvaril in neprekinjeno vzpodbujal visoko kvalitetno komi\xc4\x8dno ilustracijo \xc5\xa1tevilnih ilustratorjev, med njimi Sir John Tenniela, bratov Dalziel in Georgea du Maurier, vse tja v 20. stoletje. To je vodilo v postopen premik v popularni ilustraciji od opiranja na karikaturo do ilustracije sofisticiranih aktualnih stali\xc5\xa1\xc4\x8d. Vsi ti umetniki so bili praviloma iz\xc5\xa1olani iz lepih umetnosti, torej slikarstva, svoj ugled pa so do\xc5\xbeiveli predvsem kot ilustratorji. Punch in podobne revije kot npr. Pari\xc5\xa1ki Le Voleur so dognale, da dobra ilustracija prinese ve\xc4\x8d prodanih izvodov kakor napisana vsebina.'